
En ny sjanse

Susan Meier

Oversatt av Karla Emilsen


Susan Meier var innom en rekke yrker før hun nærmet seg tretti og begynte å skrive bøker, og det var først da hun begynte å skrive at hun fant drømmejobben. Som ett av elleve søsken, og med tjuefire nieser og nevøer samt tre egne barn, har hun en rekke ganger kunnet se at kjærligheten alltid finner sin egen vei, og at romantikken kan blomstre når man minst venter det. Susan bor i Pennsylvania med ektemannen Mike, tre barn og de to velfødde kattene Sophie og Fluffy.

 

En spesiell takk til Denise Meyers,

som lytter tålmodig til alle mine ideer …


FØRSTE KAPITTEL

Rosa undertøy?

Cain Nestor sukket oppgitt før han slengte det en gang så hvite undertøyet sitt inn i vaskemaskinen igjen. Søren heller. Han skulle ha stoppet på kjøpesenteret i går og kjøpt seg nytt undertøy, slik han hadde tenkt. Men det hadde vært sent på kvelden da privatflyet hans endelig landet i Miami, og han ville hjem. Han hadde jo tross alt vasket klær før. Den gangen han bodde i Kansas hadde han alltid vasket sine egne klær. Men det var tolv år siden nå, og han var tydeligvis ute av trening. Så nå sto han her med rosa undertøy.

Han strammet håndkleet rundt livet før han marsjerte ut av vaskerommet og inn på kjøkkenet. I samme øyeblikk ble bakdøren åpnet, og en skikkelse i et gult, rysjete forkle kom til syne. Ava, den personlige assistenten hans, hadde tydeligvis atter en gang tatt affære, og leid inn en hushjelp. Han hadde vært uten hushjelp i tre uker nå, og selv om Ava hadde hatt flere interesserte søkere inne til intervju, var det ingen av dem han fant passende for jobben. Han ville ikke ha hvem som helst tråkkende rundt i huset sitt. Men nå begynte det virkelig å haste. Det rosa undertøyet hans var et bevis på det.

Som en midlertidig løsning hadde Ava nå satt et rengjøringsfirma på saken. Cain skulle til å unnskylde seg for at han sto der uten annet enn et håndkle rundt livet, da han møtte blikket til hushjelpen. Han stivnet til og gispet.

– Liz?

Selv om det lange, svarte håret hennes var satt opp i en stram knute i nakken, og hun var slankere enn sist han så henne, var ikke de klare, grønne øynene hennes til å ta feil av. Det var tre år siden sist, men han kom aldri til å glemme det blikket.

– Cain?

Tusen spørsmål raste gjennom hodet hans, og han følte seg forvirret samtidig som han bebreidet seg selv for situasjonen Liz var havnet i. Hun hadde sagt opp en svært god jobb i Philadelphia og flyttet sammen med ham i Miami da de giftet seg. Nå sto hun her som hushjelp? Ikke engang fast ansatt, men bare en vikar. Og det var hans feil. Han svelget hardt og trakk pusten.

– Jeg vet ikke hva jeg skal si, stotret han frem.

Liz Harper blunket nervøst, men håpet han ikke la merke til det. Mannen som sto foran henne, kun iført et håndkle, var eks-mannen hennes. Han hadde ikke forandret seg det minste på disse tre årene. De mørke øynene hans hadde fremdeles en egen evne til å drille seg gjennom huden hennes, som om de så rett gjennom henne. Det svarte håret hans var kortklippet, og han var fremdeles like muskuløs og veltrent, med brede skuldre, kraftige overarmer og en skikkelig six-pack på magen. Nå sto hun her og stirret på alt sammen, og hun var fullstendig uforberedt.

Hun følte seg tørr i munnen og nervøs, men hun forsøkte å holde masken.

– Du kunne jo begynne med å si «unnskyld for at jeg står her nesten uten klær, jeg skal gå og kle på meg», sa hun.

Merkelig nok fikk det ham til å le, og latteren hans fikk minnene til å strømme på.

Hun husket den dagen hun hadde møtt ham på flyet fra Dallas til Philadelphia. Hun hadde fått visittkortet hans, og han hadde fått hennes. Hun hadde ikke engang forlatt flyplassen før han hadde ringt henne. Samme kveld spiste de middag og innledet et forhold. Hun husket første gang de elsket med hverandre på stranden utenfor villaen hans i Miami, og at de på impuls giftet seg da de var på ferie i Las Vegas.

Og nå var hun hushjelpen hans.

Er det mulig å synke lavere enn dette? tenkte hun.

Det verste var at hun ikke hadde noe valg. Hun kunne ikke si nei til denne jobben.

– Ok, jeg skal bare …

– Tror du …

De stoppet midt i setningen begge to. Han duftet friskt av såpe, og lukten smøg seg inn i neseborene hennes og vekket til live enda flere minner; varmen av berøringene hans, leppene hans og måten han kysset på.

Hun kremtet nervøst.

– Du først, sa hun.

Han ristet på hodet.

– Nei, damene først.

– Ok.

Hun trakk pusten. Hun behøvde ikke fortelle ham noe som helst. Hun skulle ikke være så dum at hun stolte på ham igjen eller innbille seg at hun kunne dele drømmene sine med ham. Hvis alt gikk etter planen, kom hun ikke engang til å se ham mens hun arbeidet.

– Kommer dette til å være et problem for deg? spurte hun.

Han strammet håndkleet en anelse før han svarte.

– Det at du jobber for meg, mener du? Eller at jeg står halvnaken foran deg og snakker om jobben din?

Hun ble varm i kinnene. Det at han minnet henne på at han var så å si naken, bare skjult av et lite håndkle, fikk henne til å sitre av forventning, enda hun visste at hun ikke burde føle det slik. De var tross alt skilt, og de hadde ikke fått ekteskapet til å fungere da de var gift. Men de hadde alltid hatt en helt spesiell kjemi når det gjaldt sex, og hun innså at denne spenningen mellom dem ikke bare ville forsvinne av seg selv. Den sterke tiltrekningen de hadde hatt til hverandre var tross alt det som hadde fått den ellers så jordnære Liz til å si opp drømmejobben sin for å være sammen med ham. Det samme gjaldt for Cain. Den ellers så kjølige og utilnærmelige forretningsmannen hadde mot alle odds sluppet henne inn i livet sitt.

– At jeg kommer til å jobbe for deg frem til du får ansatt en ny hushjelp, sa hun mens hun kikket seg rundt på det elegante og moderne kjøkkenet.

Han nølte en stund før han svarte.

– For å være ærlig, så gjør det meg litt ukomfortabel, svarte han.

– Hvorfor? Du kommer jo ikke til å være her mens jeg er her. Jeg ble fortalt at du vanligvis er på kontoret på denne tiden, så egentlig er det bare en tilfeldighet at vi traff på hverandre i dag. Dessuten trenger jeg denne jobben.

– Det er akkurat det som gjør at jeg føler meg ukomfortabel.

Det han sa fikk blodet hennes til å koke. Denne gangen var det ikke på grunn av begjær, men av sinne.

– Synes du synd på meg? sa hun skarpt.

Han trakk på skuldrene.

– Ikke synd på akkurat, men …

– Men hva? Hun tok et skritt nærmere og så strengt på ham. – Du tror at jeg brøt fullstendig sammen, slik som ekteskapet vårt gjorde, og at den eneste jobben jeg kan få nå er som en stakkars hushjelp?

– Vel …

Hun gikk enda et skritt nærmere og sto rett foran ham.

– Kjære deg. Jeg eier dette rengjøringsfirmaet. Firmaet heter Happy Maids, og det er jeg som startet det, det er jeg som er sjefen.

Hun møtte blikket hans, men i samme øyeblikk skulle hun ønske at hun ikke sto så nær ham. De mørke øynene hans greide ikke å skjule at også han var blitt minnet om den sterke tiltrekningskraften mellom dem. Den svake duften av såpe hun kjente da han kom inn på kjøkkenet, boret seg nå inn i henne med full kraft. Lengselen etter ham var nesten ikke til å holde ut.

Han tok et skritt tilbake, og stirret i gulvet.

– Godt forsøk, sa han tørt.

– Ring den personlige assistenten din, sa hun hest. – Det var meg hun snakket med, og det var jeg som signerte kontrakten.

– Hvis du virkelig eier firmaet, hvorfor er det da du som kommer hit for å gjøre rent i huset mitt? Han myste med øynene, og så mistenksomt på henne. – Er du her for å spionere på meg? sa han.

– Spionere? Etter alle disse årene? Hun stønnet oppgitt. – Du må være den mest selvopptatte mannen jeg noen gang har møtt. Det var assistenten din som kontaktet meg, jeg fikk ikke engang vite navnet ditt, hun sa bare at jeg skulle gjøre rent hos direktøren for Cain Corporation. Jeg forbandt ikke deg med Cain Corporation. Jeg trodde firmaet ditt het Nestor Construction?

– Nestor Construction er et datterselskap av Cain Corporation.

– Vel, saken er den, sa hun bestemt, – at jeg har seks ansatte, men nok arbeid for syv. Jeg har ikke råd til å ansette flere akkurat nå, derfor tar jeg en del av oppdragene selv, i tillegg til at jeg jobber på kontoret.

Hun aktet ikke å fortelle ham noe om kvinnene hun ansatte. De var ikke tilfeldig valgt. De kom alle fra A Friend Indeed, en veldedig organisasjon som hjalp kvinner som trengte en ny sjanse i livet. Cain forsto seg ikke på veldedighet, og han forsto seg heller ikke på hva det ville si å få en ny sjanse. Det var hun sikker på.

– Det må jeg si. Jeg er imponert, sa han og plystret lavt. – Når startet du firmaet ditt?

Hun nølte litt, usikker på om hun skulle svare.

– For tre år siden, sa hun kort.

– Bestemte du deg for å starte din egen bedrift da vi skilte oss?

Hun rettet seg opp før hun svarte. – Nei. Jeg påtok  meg noen vaskejobber for å få inn noen kroner, og så utviklet det seg derfra. Noe måtte jeg jo gjøre.

– Du kunne jo ha takket ja til pengene jeg tilbød deg i skilsmisseoppgjøret.

– Jeg ville ikke ha pengene dine, sa hun og trakk på skuldrene.

Hun møtte blikket hans igjen, og angret med det samme. Hun hadde alltid innbilt seg at hvis de traff hverandre igjen, ville samtalen dreie seg om hvorfor hun hadde reist fra ham uten så mye som et ord til forklaring. I stedet var det som om alle sluser åpnet seg, og begjæret de alltid hadde følt for hverandre våknet til live igjen. De mørke øynene hans tok henne tilbake til den tiden de hadde delt med hete netter, varme kyss og silkelaken.

– I løpet av et år hadde jeg nok oppdrag til at jeg kunne ansette en person i full stilling. Et halvt år senere hadde jeg fire ansatte, og nå har jeg altså seks. Så jeg har store planer for firmaet mitt. Jeg har tro på at jeg kan gjøre det til en suksess.

– Ok.

– Hva er ok?

– Jeg skjønner hva du sier. Jeg vet hvordan det er å ha en god idé og å være sulten på suksess. Og som du sier, vi kommer jo ikke til å treffe på hverandre.

– Så du mener det virkelig? Det er ok at jeg jobber her?

– Ja, det er ok. Han så på henne før han spurte: – Har du noe imot å begynne med klesvasken?

– Hvordan det?

– Vel, jeg har greid å gjøre omtrent halvparten av alt undertøyet mitt rosa.

Hun lo, og latteren brakte med seg bilder fra livet de en gang delte. Ekteskapet deres hadde endt med katastrofe, men det fantes gode minner også, og merkelig nok var det disse minnene som dukket opp på netthinnen. Dette er galskap, tenkte hun. Seks år hadde gått siden de først traff hverandre. Beruset av glede og begjær hadde de giftet seg da de reiste sammen med et vennepar på tur til Las Vegas. Dagene hadde vært lykkelige og sorgfrie, men etter bare noen uker hadde latteren stilnet og de gode dagene ble færre og færre, til de forsvant fullstendig. Hun hadde ikke tall på alle de gangene hun hadde grått i fortvilelse, og til slutt så hun ingen annen utvei enn å forlate ham.

Nå skulle hun altså være hushjelpen hans.

– Hvor finner jeg den andre halvparten av tøyet?

– Vaskerommet er der inne, sa han og pekte mot rommet han hadde kommet fra.

– Har du noe kontorarbeid eller annet du kan gjøre mens du venter? spurte hun.

– Ja.

– Og du holder deg unna, så jeg kan jobbe i fred?

– Jeg setter meg på kontoret og lukker døren.

– Flott. Da begynner jeg med det samme.

*

En drøy time senere parkerte Cain Porschen sin foran hovedkontoret til Cain Corporation. Med raske, bestemte skritt marsjerte han gjennom lobbyen og inn i den private heisen som gikk opp til kontoret hans.

– Ava! ropte han med det samme han kom inn. Han gikk mot skrivebordet og slengte fra seg stresskofferten på et konferansebord som også sto inne på det enorme og elegante kontoret. Han hadde greid å ikke tenke for mye på Liz mens han ventet på at hun skulle bli ferdig med klesvasken. Hun hadde støvsugd og ryddet mens vaskemaskinen gikk, og da hun var ferdig, hadde hun banket kort på døren og sagt at nå lå klærne hans på soverommet. Så forlot hun huset.

Det var først da han gikk for å finne klærne sine at han ble overmannet av minnene om henne. Han forsøkte å holde hodet kaldt, men synet av klærne som lå pent sammenbrettet på sengen, fikk følelsene til å ta overhånd. Da de var gift hadde hun insistert på at de ikke skulle ha en hushjelp. Hun ville gjøre husarbeidet selv. Hun hadde tatt hånd om alt i huset, og hun hadde alltid vært der for ham. Hun hadde elsket ham, og han hadde forgudet henne. Hverken før eller siden hadde han elsket med en kvinne på samme måte som med henne. De to hadde hatt en helt spesiell kjemi. Og nå var hun i huset hans igjen.

Dette er vanvittig, tenkte han. Det er absolutt ikke klokt å slippe henne inn i livet mitt igjen. De hadde elsket hverandre, og de hadde såret hverandre dypt. Det siste året de hadde vært gift hadde vært uutholdelig. Da hun endelig reiste fra ham var det uten et ord, ikke et avskjedsbrev, ingenting. Hun bare forsvant. Advokaten hennes hadde kontaktet ham. Liz ville ikke ha pengene hans, hun ville ikke engang si farvel. Hun ville bare komme seg vekk fra ham, og han hadde egentlig vært lettet over at hun ikke lenger var en del av livet hans. Derfor var det galskap at hun nå plutselig skulle være hushjelpen hans. Hvordan kunne han være så dum at han gikk med på det?

– Jeg har et spørsmål til deg, sa han da Ava kom inn på kontoret. – Hvorfor valgte du Happy Maids da du skulle finne en hushjelp?

Han studerte henne aktsomt, men hun fortrakk ikke en mine. Ava var en smålubben, bestemt kvinne i midten av femtiårene, og nå så hun strengt på ham bak brilleglassene, som om hun ikke forsto hvorfor han skulle spørre om noe slikt.

– De har svært gode anbefalinger, sa hun. – Og de hadde mulighet til å påta seg jobben. Er du klar over hvor vanskelig det kan være å få tak i gode hushjelper her i Miami?

– Sannsynligvis svært vanskelig, ellers hadde jeg vel hatt en fast ansatt nå, og ikke en midlertidig vikar.

– Jeg har gjort alt som står i min makt, svarte Ava. – Men du blir jo aldri fornøyd …

Hun tok en liten pause før hun fortsatte.

– Å, jeg forstår … du var i huset da hushjelpen kom, var du ikke?

– Naken, bare med et lite håndkle rundt livet.

Ava la hånden på brystet og gispet. – Å, huff da.

Han gransket henne for å se om han kunne finne noen tegn på at hun visste om ham og Liz, men hun så like uskyldig ut som en kattunge.

– Jeg burde skjønt at du kom til å sove lenge etter fire dager med reising. Beklager.

– Det gjør ingenting, forsikret han.

– Nei, jeg mener det virkelig. Jeg beklager. Jeg vet hvor lite begeistret du er for slikt. Smalltalk er ikke akkurat noe for deg. Jeg forsikrer deg at det ikke kommer til å skje igjen.

Ava gikk deretter bort til skrivebordet hans og pekte på bunkene med papirer som lå der.

– Dette er post du må gå gjennom, og dette er meldinger fra telefonsvareren din som jeg har skrevet ned, sammen med andre viktige beskjeder.

Hun så på ham og smilte. – Jeg skal ringe til Happy Maids og be hushjelpen om å komme litt senere på morgenen heretter.

– Det behøver du ikke. Det går greit, svarte han. Han hadde gjenvunnet kontrollen over følelsene, og var sitt gamle, logiske jeg igjen. Han og Liz hadde inngått en avtale, og de kunne fint greie å unngå hverandre selv om hun skulle være hushjelpen hans. Hvis hun hadde sagt at de ikke kom til å se snurten av hverandre, så ble det slik. Han kjente Liz godt nok til å vite det. Hun var den ærligste og mest oppriktige personen han noen gang hadde møtt.

Selv om det var hun som forlot ham, visste han godt at det var hans feil at ekteskapet deres gikk i oppløsning. Derfor ville han ikke gjøre ting vanskelig for henne nå. Han hadde gitt henne mer enn nok problemer fra før av.

– Jeg skal nok greie å håndtere en enkelt hushjelp, sa han, men kunne se at Ava så skeptisk ut.

– Jeg vet jo at du foretrekker å holde folk litt på avstand, sa hun. – Det er jo derfor du har ansatt meg.

Hun hadde kanskje rett, han måtte innrømme det. Jobben hennes besto i å holde styr på alle små detaljer i livet hans, fra å sortere brev, til å booke møter eller å snakke med alle dem han selv ikke hadde behov for noen personlig kontakt med. Han var ikke folkesky, det var ikke det, men alt som ikke dreide seg om forretninger var han ikke særlig god på. Han hatet å måtte konversere høflig om hverdagslige ting. Han visste liksom aldri hva han skulle si.

– Jeg forsikrer deg, det går bra, sa han. – Vi har gjort en avtale om at hun ikke kommer før jeg er ute av huset.

– Ok, da sier vi det slik, nikket Ava og forlot kontoret.

Han lente seg tilbake i stolen og tenkte på det Ava hadde sagt. Kanskje var han virkelig sær og vanskelig å omgås? Han blåste ut i luften. Det hadde ingen betydning. Så lenge han var på god fot med dem han trengte å være på god fot med, spilte det ingen rolle.

Han begynte å gå gjennom bunken med brev som ventet på ham. Forretningsbrev alt sammen, unntatt ett, som han så var fra foreldrene. Selvfølgelig, tenkte han. Han hadde hatt fødselsdag forrige uke, og nå hadde de sendt ham en gave. De glemte aldri en fødselsdag. Han åpnet den tykke konvolutten og en stor mengde bobleplast kom til syne. Typisk far, var den første tanken som slo ham. Faren hadde en tendens til å overdrive når det gjaldt innpakningen. Til slutt kom et innrammet foto frem fra all bobleplasten. Et familiefoto.

Han strøk hånden langsomt over haken, mens han stirret ned på bildet. Det var festet en liten lapp til det, hvor det sto: Tenkte du kanskje ville like dette bildet. Du kan ha det på skrivebordet ditt. Gratulerer med dagen.

Lykkelige ansikter smilte mot ham. Foreldrene hadde finklærne på, og søsteren hans hadde på seg et ellevilt antrekk som så ut som det var kjøpt på et loppemarked. Hun var seksten år da bildet ble tatt, så sannsynligheten for akkurat det var ganske stor. Både Cain og broren hans, Tom, poserte i dress, og Tom hold hånden sin på skulderen til Cain.

– Om du noen gang havner i trøbbel, så ring meg først, hadde Tom sagt til ham. – Ikke ring mor og far, ring meg, så ordner vi opp i ting før vi forteller det til «vokterne».

Et lite smil lirket seg frem da Cain tenkte på det broren hadde sagt. Vokterne. Det var det han kalte foreldrene. Eller vaktbikkjene. Foreldrene deres var gode mennesker, og de beste man kunne ønske seg, men Tom likte å spøke med ting, og han elsket ordspill. Han hadde en humoristisk sans som sjarmerte alle, uansett hvem han snakket med.

Cain la fotografiet tilbake i konvolutten. Han skjønte hva faren prøvde å fortelle ham. Det hadde gått seks år nå, og det var på tide å gi slipp på alt det vonde og at han måtte minnes Tom med glede, ikke med skyldfølelse. Men hvordan kunne han? Tre dager før sitt eget bryllup ble den morsomste, klokeste og snilleste av dem alle, Tom Nestor, brutalt revet bort fra dem i en bilulykke. Cain og Liz hadde vært gift i knappe tre uker da det skjedde.

Men Cain greide ikke å la skyldfølelsen slippe taket. Kanskje ville han aldri bli kvitt den.


ANDRE KAPITTEL

– Tuller du?

Ellie «Magic» Swanson stirret måpende på Liz.

De var på vei inn i et av husene som A Friend Indeed disponerte, og begge bar på store bæreposer fulle av mat.

– Niks. Den første kunden i dag var eks-mannen min, svarte Liz.

Hun hadde egentlig ikke tenkt å fortelle Ellie om Cain, men det glapp liksom bare ut av henne. Ting gjorde ofte det når hun snakket med Ellie, uten at Liz egentlig forsto hvorfor. Ellie var en vennlig, klok og entusiastisk ung kvinne på tjueto år. Dessverre hadde hun innledet et forhold til en mann hun aldri skulle ha rotet seg borti, og da hun endelig kom seg unna ham, var det A Friend Indeed som stilte opp og hjalp henne til en ny start. Liz hadde gitt henne en jobb i firmaet sitt, og hun hadde ikke angret et sekund på det. Ellie trengte virkelig denne sjansen til å få livet sitt på rett kjøl igjen, og hun viste seg snart å bli en uvurderlig medarbeider for Liz.

Ellie var ikke den eneste kvinnen Liz hadde hjulpet. Alle de ansatte i Happy Maids var kvinner som hadde oppsøkt A Friend Indeed og som trengte en jobb og en ny sjanse til å komme seg videre i livet.

De åpnet døren inn til huset, og gikk inn i et umoderne, men velstelt kjøkken.

– Hvordan kunne det skje? undret Ellie. Et par ravfargede øyne så spørrende på henne.

– Assistenten hans, Ava, leide Happy Maids for å gjøre rent i huset til direktøren i Cain Corporation.

– Og du ante ikke at det var den Cain det var snakk om?

Liz satte fra seg to bæreposer med varer på kjøkkenbenken før hun svarte.

– Da vi giftet oss, eide han Nestor Construction. I løpet av de tre siste årene har han tydeligvis utvidet firmaet. Han har flyttet inn i et større hus også.

Det var nesten litt vemodig å tenke på at han hadde solgt det lekre huset ved stranden hvor de hadde bodd mens de var gift. Men det forundret henne heller ikke. Han hadde vært så sønderknust av sorg etter at broren hans døde, og det virket som om han forsøkte å døyve sorgen ved å jobbe enda mer enn før. Det hadde tydeligvis båret frukter, tenkte Liz, så kanskje det nye huset var en slags belønning for ham? En måte å feire at han hadde nådd nye mål og nye høyder i karrieren.

Ellie kikket på Liz. Gylne hårlokker danset rundt hodet hennes da hun gestikulerte og sa bestemt til Liz: – Neste uke tar jeg det huset, så slipper du å være der.

– Ikke tøys, sa Liz. – Hvis jeg ikke kommer tilbake, vil han tro at jeg er en reddhare. Dessuten så har jeg et annet oppdrag til deg.

Hun stakk hånden ned i vesken og trakk opp noen papirer. Det var jobbsøknaden til en ung kvinne som hun hadde intervjuet kvelden før. Hun viste papirene til Ellie.

– Hva tror du? spurte Liz.

– Ser ok ut. Har du sjekket referansene hennes også?

– Ja. Hun bor i et av husene til A Friend Indeed. Jeg tenkte kanskje du kjente henne?

– Nei, sa Ellie og ristet på hodet.

– Da blir du kjent med henne neste uke, sa Liz. – Så snart vi er ferdige her, drar vi innom huset hvor hun bor med de to barna sine og forteller henne at hun har fått jobben. Jeg tenkte hun skulle jobbe sammen med deg.

– Mener du at det er jeg som skal lære henne opp?

– Det stemmer. Målet mitt er at jeg skal kunne tilbringe mer tid på kontoret og mindre tid ute i felten. Og for å få til det, trenger jeg en som kan lære opp de nye jentene. Jeg vet at du kommer til å gjøre en utmerket jobb, Ellie, og du vil få høyere lønn siden du får mer ansvar.

Ellie måpte før hun slo armene rundt Liz av begeistring.

– Jeg skal gjøre mitt aller, aller beste, hvinte hun.

– Det vet jeg, smilte Liz.

– Men vær helt ærlig, sa Ellie. – Er du sikker på at du ikke vil at jeg skal ta meg av huset til eksen din?

– Det trenger du ikke. Det kommer til å gå fint. Dessuten kommer vi ikke til å være der samtidig.

Hun forsøkte å høres overbevisende ut, men innerst inne var hun usikker på om hun kom til å takle situasjonen. Selv om hun ikke kom til å treffe ham, ville hun være omgitt av tingene hans, røre ved hans personlige eiendeler, og kanskje ville det føre til at gamle sår ble åpnet igjen. Men hun trengte jobben, og i tillegg ville anbefalinger fra Cain Corporation være bra for firmaet. Det kunne skaffe nye kunder. Drømmen hennes var å stadig utvide firmaet, først og fremst fordi hun hadde et sterkt ønske om å kunne hjelpe alle de kvinnene som søkte tilflukt hos A Friend Indeed. En av de beste måtene å hjelpe dem på var å kunne tilby dem en skikkelig og trygg jobb. Liz visste så altfor godt hva disse kvinnene gikk gjennom. Hun hadde selv vokst opp med en voldelig far, og hun husket det som om det var i går; dagen da moren tok med seg Liz og søsteren og flyktet fra hjemmet sitt til et krisesenter. De hadde fått en ny sjanse og en ny start alle tre, takket være hjelpen de fikk på senteret den gangen.

Liz og Ellie hadde fått på plass alle varene, og gikk gjennom resten av huset for å sjekke at alt var i orden før en ny, liten familie skulle ankomme senere på ettermiddagen. Huset ville fungere som en trygg havn mens de sakte, men sikkert begynte på et nytt liv uten frykt og vold.

Da de forlot huset kjente Liz et stikk av glede. Hun hadde det bra, tross alt. Hun følte seg tryggere og mer selvsikker enn for bare noen få år siden. Hun hadde forandret seg etter skilsmissen, og hadde bevist at hun kunne få til noe på egen hånd. Hun skulle da saktens klare å takle at Cain plutselig hadde dukket opp i livet hennes igjen.

*

Det var fredag, og Liz satt i bilen på vei til Cains villa. Hun parkerte bilen et lite stykke unna innkjørselen hans, og ble sittende i bilen helt til hun så den svarte Porschen rygge ut og kjøre av sted.

Dette går bra, sa hun til seg selv. Jeg skal ikke la meg påvirke av noe jeg ser der inne. Ikke engang om jeg finner en blonde-bh eller en silketruse i sengen hans, skal jeg la meg berøre.

Problemet var bare at da hun så ham i Porschen, ble hun minnet på alle de fantastiske turene de hadde hatt i nettopp den bilen. Lange kjøreturer med utsikt over havet, med vinden i håret. Hun sukket tungt. Ekteskapet deres hadde vært uutholdelig. Han var en innadvendt arbeidsnarkoman, og da broren hans døde, ble han verre enn noen gang. Han snakket omtrent ikke til henne, og hun følte seg ensom og forlatt. Han tilbrakte mer tid på møter og med forretningsforbindelser enn han gjorde med henne. Hadde de en sjelden gang lagt planer for helgen, avlyste han dem uten å blunke dersom det dukket opp noe på jobben han måtte ta seg av. Hvorfor giftet vi oss i det hele tatt? hadde hun mange ganger spurt seg selv. Det var helt klart et feiltrinn.

Da de var kjærester og hun fremdeles bodde i Philadelphia, hadde det vært helt annerledes. Han hadde i det minste tatt seg tid til å besøke henne og være sammen med henne. De hadde det gøy sammen, og han hadde ennå ikke mistet det sjarmerende glimtet i øynene.

Hvorfor dukker alle disse gode minnene opp? tenkte hun frustrert. Tiden de hadde vært gift hadde gitt henne så mange sorger og skuffelser, og likevel var det de gode stundene som dukket opp i tankene hennes når hun nå så ham igjen.

Hun gikk inn i huset og gjorde jobben hun var kommet for å gjøre. Han hadde svært få personlige gjenstander i huset, ingen fotografier eller noe som sa noe om hvem som bodde der. Det var egentlig en fordel, tenkte Liz, for det gjorde det lettere for henne å late som om det var huset til en hvilken som helst kunde.

Fredagen etter hadde hun på forhånd bestemt seg for at hun ikke skulle sitte i bilen helt til hun så Porschen kjøre av gårde. Synet av den vekket for mange minner. Hun dro derfor til et annet hus først på morgenen, og satte Cains villa opp som nummer to på listen. På den måten var hun sikker på at han ikke kom til å være hjemme.

Hun låste seg inn, og gikk inn på vaskerommet for å sette i gang en vaskemaskin. Plutselig syntes hun at hun hørte en lyd fra etasjen over, og hun stoppet opp og lyttet. Men alt var helt stille, og hun fortsatte ut på kjøkkenet for å gjøre rent der. Hun hadde en underlig følelse av at det var noe som ikke stemte, men hun kunne ikke sette fingeren på hva det var. Den neste timen vasket hun gulv og la sammen klær. Hun nynnet på vei opp trappene til soverommet, hvor hun skulle legge klærne på plass. Hun var egentlig svært fornøyd med seg selv. Hun hadde greid å holde tankene unna Cain så å si hele formiddagen. Hun slo opp døren til soverommet, men da hun kikket inn i rommet, skvatt hun til.

– Søren heller! utbrøt hun.

– Hvem er det? mumlet en hes stemme fra sengen. Det hørtes ikke ut som Cain i det hele tatt, men selv i det dempede lyset der inne kunne hun se at det var ham.

– Det er meg, Liz.

– Liz?

Stemmen hans var svak, og Liz forsto at ikke alt var som det skulle. Hun slengte fra seg haugen med klær, og stormet bort til ham. Det mørke håret var gjennomvått av svette.

– Kona mi, Liz? mumlet han.

– Eks-kone, rettet hun og la hånden på pannen hans. – Du er jo glovarm.

Hun ventet ikke på svar, men skyndte seg inn på badet for å se om han hadde noe febernedsettende. Til slutt fant hun en pakke med Aspirin, og hun tappet i et glass med vann og gikk tilbake til ham. Hun ga ham to tabletter og rakte ham glasset.

– Her, ta disse, sa hun.

Han svelget tablettene, men sa ingenting. Han rakte henne glasset og møtte blikket hennes. De mørke øynene var blanke av feber, og i neste øyeblikk la han hodet tilbake på puten og sovnet umiddelbart.

Hun gikk ned på kjøkkenet med glasset, og forsøkte å ikke tenke for mye på at han var i huset mens hun gjorde seg ferdig med rengjøringen. Men hun fikk seg ikke til å forlate huset uten å sjekke om han var ok. Hun gikk tilbake til soverommet, og Cain sov fremdeles. Hun la hånden på pannen hans for å se om tablettene hadde begynt å virke, men han var like glohet som for en stund siden. Jeg kan ikke bare forlate ham slik, tenkte hun. Hun kunne ikke få seg til å be Ava om å komme og ta seg av ham heller. Det var tross alt ikke det jobben hennes gikk ut på. Familien hans var langt unna, så det var liten vits i å kontakte dem, tenkte hun. Det var strengt tatt ikke hennes jobb å ta seg av ham heller, men hun syntes ikke hun hadde noe valg. Det ville være uforsvarlig å la ham ligge influensasyk alene og med så høy feber.

Hun smøg seg ut av rommet og ringte Ellie på mobilen.

– Hei, søta! hørte hun Ellies muntre stemme si.

– Hei, Ellie. Er Rita sammen med deg?

– Ja. Hun er kjempeflink.

– Det var godt å høre. Du skjønner, hun må steppe inn for meg resten av dagen.

– Alene?

– Går det bra, tror du?

– Jada, det kommer til å gå fint.

– Det er bra.

– Men Liz, jeg vet hvilket hus du pleier å være i på fredager. Er alt ok? Har det skjedd noe som jeg bør vite om?

– Neida, alt er i orden. Jeg har bare bestemt meg for å ta fri resten av dagen.

– Virkelig? Ok, du kunne virkelig trenge en fridag. Håper du får det gøy. Kos deg!

– Takk. Jeg blir ikke å treffe på telefonen resten av dagen, så gi beskjed til de andre jentene om at de kan ringe deg om det skulle være noe, ok?

– Det er greit sjef, sa Ellie blidt. – Ser deg i morgen!

Liz gikk inn på kjøkkenet for å se om hun kunne finne noe mat i kjøkkenskapene. Hun måtte smile litt da hun tenkte på samtalen med Ellie. Joda, hun hadde tatt seg fri resten av dagen, men Ellie så nok for seg at fridagen skulle brukes på noe litt morsommere enn dette.

Innholdet i kjøkkenskapene til Cain var ikke mye å skryte av, så Liz dro ut for å handle inn litt mat og medisiner. Kyllingsuppe og juice bør han i alle fall få i seg, tenkte hun, og en time senere var hun på vei inn på soverommet med et brett med mat, drikke og medisin. Han satte seg opp i sengen da hun kom inn.

– Liz?

– Ja. Jeg har kjøpt influensamedisin. Kunne du være interessert i det, kanskje?

– Gjett om jeg er.

Han tok imot det hun ga ham, og deretter sank han ned på puten igjen. Tankene surret stadig rundt i hodet hennes. Kanskje det var galt av henne å være her. Det å ta seg av ham på denne måten kunne bli et problem. Ikke med tanke på at noe skulle skje mellom dem eller at de ville finne tilbake til hverandre. Noe slikt ville aldri skje. Men hun kjente Cain, og visste at nå kom han til å føle at han skyldte henne noe. Ble hun her for lenge og gjorde for mye ut av det, så kom han til å ha behov for å gjøre opp for seg, selv om hun ville synes det var unødvendig. Det som gjorde saken enda verre, var at han var syk, og det gjorde at han følte seg svak. Hun visste at han ikke likte å vise svakhet. Hun kunne bare håpe at han var så omtåket av feber at han ikke kom til å huske noe særlig neste dag.

Hun gløttet bort på sengen, og forsikret seg om at han sov før hun listet seg stille ut av rommet. Hun hentet et par jeans og en singlet i bilen, og skiftet ut Happy Maids-uniformen med hverdagsklærne. Etterpå fant hun frem en bok hun kjøpte da hun var ute og handlet, og slo seg ned på sofaen i stuen.

Omtrent en gang i timen gikk hun opp for å sjekke tilstanden hans. Han hadde sovet tungt hver gang hun sjekket. Hun skulle til å lukke døren etter seg etter den siste turen opp da hun hørte stemmen hans.

– Hvor skal du?

Hun gikk bort til sengen og bøyde seg frem for å se på ham.

– Cain, er du ok?

– Det går fint med meg, sa han. – Kom tilbake i sengen og legg deg du også.

Feberen fikk ham visst til å hallusinere. Han blander sammen nåtid og fortid, tenkte hun og gikk ut på badet for å hente et glass vann til ham. Hun støttet hodet hans og satte glasset bort til leppene hans.

– Her, drikk litt.

I samme øyeblikk strakte han ut hånden og lot den gli oppover baksiden av låret hennes til den tok et fast grep om baken hennes.

Det var bare flaks at hun ikke sølte alt vannet over ham da hun skvatt til, overrasket over det han gjorde. Hun hadde ikke engang vært ute på så mye som en date etter at hun reiste fra ham, og følelsen av en mannshånd på baken gjorde henne ør.

Han smilte til henne. – Jeg føler meg bedre nå, sa han.

Hun forsøkte å ignorere de deilige, varme ilingene som gikk gjennom henne, og satte opp en alvorlig mine, som om hun skulle være en streng sykepleier.

– Du hallusinerer, sa hun.

– Vær så snill, ba han. – Jeg føler meg bedre. Kom tilbake i sengen.

Stemmen hans var hviskende, nesten hes og full av sår lengsel. Liz minnet seg selv på at dette var ikke den virkelige Cain. Den Cain hun hadde vært gift med var kald og distansert. Men hun kunne ikke unngå å tenke på at den Cain hun opplevde nå, var den mannen hun innerst inne alltid hadde trodd han skulle være. Kjærlig og varm og full av lengsel etter henne.

Akkurat den tanken skremte henne mer enn at han hadde hånden sin på rumpa hennes. Hun hadde opplevd den kjærlige, glødende Cain før. Det var derfor hun hadde giftet seg med ham. Turen de hadde hatt til Las Vegas hadde vært fantastisk, og han hadde sjarmert henne i senk. Overtalt henne til å gifte seg med ham, slik at de kunne være sammen hele tiden og bo i Miami.

I tre uker hadde de vært virkelig lykkelige. Så tok det brått slutt. Broren hans døde, og Cain måtte hjelpe faren med å drive familieselskapet ved siden av at han drev sitt eget firma, Nestor Construction. Ekteskapet deres kom stadig i andre rekke. Hun følte snart at hun var en byrde for ham, og ikke noe annet enn det.

Hun rettet seg opp og så strengt på ham.

– Legg deg og sov nå.

Ikke lenge etter lå Cain i dyp søvn, og Liz hentet boken sin, og satte seg i en stol ved soveromsvinduet.

*

Cain våknet langsomt fra en av de verste nettene han kunne huske å ha opplevd. Feber og skjelvinger hadde plaget ham gjennom hele natten og kroppen verket i alle ledd. Puten var gjennomvåt av svette, og han følte seg mørbanket. Det rareste av alt, tenkte han, var at han hele tiden drømte om Liz. Hun hadde lagt hånden på pannen hans, og han husket duften av henne da hun bøyde seg over ham for å gi ham vann. Lengselen etter henne hadde nesten ikke vært til å holde ut, og samtidig innbilte han seg at hun var tilbake hos ham, at hun var hans. Hvordan kunne han drømme om en kvinne som hadde forlatt ham uten engang å forklare hvorfor? En kvinne som lå i sengen hans den ene dagen, og den neste var hun forsvunnet uten et ord?

Han hadde vært en tosk, han var klar over det. Han mistet henne fordi han alltid satte jobben foran henne, og at han aldri tok seg tid til henne. I tillegg hadde han sørget over broren, og det gjorde ham innesluttet og utilnærmelig. Han torde ikke sette ord på følelsene sine. Uansett hvilken grunn hun hadde hatt til å dra fra ham, så ville han forstå hvorfor. Samtidig visste han at han fremdeles ville ha henne.

Han blunket og gned seg i øynene. Et mykt lys borte fra vinduet fikk ham til å snu på hodet, og han fikk øye på Liz som satt ved vinduet og leste. Hun løftet blikket fra boken hun satt med og så bort på ham.

Hun var så vakker der hun satt. Det milde lyset fikk henne til å se nærmest overnaturlig ut. Det svarte håret flommet nedover skuldrene hennes, og hun hadde på seg en singlet som avslørte myke, feminine former.

Han fikk det ikke til å stemme. Hvordan kunne det ha seg at hun satt her? På soverommet hans? De hadde vært skilt i tre år nå.

– Hvorfor er du her? Hva gjør du her? spurte han forvirret. – Hvordan kom du deg inn?

– Jeg er hushjelpen din, har du glemt det? smilte hun.

– Hushjelpen min?

– Assistenten din Ava skrev kontrakt med Happy Maids. Vi skal gjøre rent her en gang i uken.

Han lukket øynene og summet seg litt. Jo, det stemte. Han husket det nå.

– Du var skikkelig dårlig da jeg kom hit fredag morgen.

– Fredag morgen?

Han satte seg opp i sengen. – Hvilken dag er det i dag?

– Slapp av. Det er lørdag morgen, sa hun.

– Har du vært her i hele natt?

– Du var svært syk. Jeg hadde ikke samvittighet til å la deg ligge her alene.

– Typisk deg, Liz, sa han før han fortsatte: – Jeg får vel si tusen takk, da.

Hun smilte høflig tilbake. – Ingen årsak, sa hun lett.

– Og jeg skylder deg vel også en unnskyldning for at jeg befølte deg på rumpa.

– Så du husker det? lo hun.

Den trillende, lette latteren hennes føltes som små kjærtegn over hele kroppen, og en hjelpeløs lengsel murret i ham, etter kvinnen som en gang var hans, og som han hadde mistet.

– Jeg setter pris på at du hjalp meg, sa han. Men nå tror jeg at jeg klarer meg på egen hånd.

– Kaster du meg ut?

– Ikke akkurat. Vi kan si det slik at nå får du lov til å forlate fengselet, spøkte han.

– Ok, sa hun og reiste seg. – Men er du sikker på at du føler deg frisk nok?

– Helt sikker. Jeg er frisk som en fisk, sa han og smilte.

Hun nikket til ham, og gikk ut av rommet. Da han var sikker på at hun ikke var der lenger, sank han sammen og kjente fortvilelsen gnage i ham. Han var glad for at hun hadde stilt opp for ham da han var syk, men samtidig hadde han fått bevis på at det kom til å bli vanskelig å ha henne som hushjelp. Hvordan skulle han greie å forholde seg distansert til henne når han egentlig lengtet etter henne av hele sitt hjerte? Han visste at han hadde mistet henne, og det smertet ham. Så hvorfor skulle han plage seg selv med å lengte etter noe han aldri kunne få?

Han var i tvil. Skulle han få Ava til å finne en annen hushjelp? Samtidig visste han at Liz trengte denne jobben. Hva skulle han gjøre?


TREDJE KAPITTEL

Klokken elleve neste formiddag ringte mobilen til Liz. Det var Ellie i den andre enden, som ville minne henne på at de hadde lovet å ta med Amanda Gray og barna hennes på stranden i dag. Amanda hadde flyttet inn i et av husene til A Friend Indeed forrige helg.

Liz tok en rask dusj, fant frem bikinien sin, og kledde på seg. Snart satt hun i bilen på vei til Amandas hus. Ellie var allerede der, og Liz parkerte ved siden av den lille blå bilen hennes.

Idet hun nærmet seg inngangsdøren, hørte hun et begeistret hyl, og den tre år gamle datteren til Amanda stormet mot henne.

– Liz! ropte hun og hoppet opp og ned av glede.

– Hei, Joy, svarte Liz.

Liz smilte mot den lille jenta, men kjente samtidig et vemodig stikk i brystet. Joy var like gammel som barnet hennes ville ha vært nå.

Barnet mitt, tenkte hun, og gråt innvendig. Hun hadde blitt gravid, men hun hadde spontanabortert og mistet barnet. Hun hadde tapt både barnet sitt og ekteskapet sitt, og alt sammen skjedde samtidig.

Hun svelget hardt for ikke å begynne å gråte foran de andre. Hun kunne ikke stå her og synes synd på seg selv. Det som var skjedd, var skjedd, og det var ikke noe hun kunne gjøre med det. Livet måtte gå videre. Hun kunne jo ikke bli sentimental hver eneste gang hun så et barn heller.

– Ok alle sammen, jeg har pakket en full nistekurv, smilte Ellie. – Så la oss dra.

– Jeg skal si fra til Billy, sa Amanda, og gikk for å hente sønnen som var seksten år.

Billy forlot dem i samme øyeblikk som de kom frem til stranden, og sluttet seg til en gjeng som spilte volleyball. Forståelig nok fristet det mer å være sammen med jevnaldrende enn å bygge sandslott med en treåring.

Joy fikk i stedet med seg Liz til å leke i sanden, mens de andre satte opp en parasoll og fant frem nistekurven. Den milde vinden lekte med håret til den lille jenta, og hun så opp på Liz med funklende øyne.

– Liker du sand? spurte den vesle engelen.

– Jeg elsker å være på stranden, svarte Liz oppriktig. – Og det er ekstra hyggelig når man har noen å leke med.

Liz ble tankefull. Selv om hun hadde mistet barnet hun og Cain ventet, hadde hun bearbeidet sorgen og akseptert det. Det var forskjellen på henne og Cain, tenkte hun. Han mistet broren sin, og ble innesluttet og hard. Han stengte folk ute, i stedet for å akseptere sorgen og gå videre.

En stund senere lå de alle sammen på teppet under parasollen, mette og fornøyde etter å ha spist frukt og smørbrød. Joy hadde sovnet, og Amanda hadde lagt seg på ryggen ved siden av datteren med lukkede øyne.

– Så fortell meg hva du gjorde i går, sa Ellie spent. Liz kunne høre på stemmen hennes at hun visste at det ikke hadde vært en helt vanlig dag for Liz.

– Ikke noe spesielt … prøvde Liz seg.

– Å, kom igjen. Jeg skjønner jo at det er noe du ikke forteller meg. Du tar jo aldri fri sånn uten videre.

Ellie kom ikke til å la henne være i fred før hun fortalte henne det.

– Jeg passet på en venn som var syk.

– Jaså? Og hvem var denne vennen, om jeg tør spørre?

– En venn, bare.

– Å, det var en mann!

– Jeg sa ingenting om at det var en mann.

Ellie lo. – Det behøvde du ikke, heller. Det at du ikke vil si hvem det var, kan bare bety at det var en mann.

Liz sukket. Det var ingen vits i å forsøke å skjule noe for Ellie.

– Ta det rolig, jeg kommer ikke til å treffe ham igjen.

– Hvordan vet du det?

– Jeg bare vet det.

– Ok, sa Ellie kort før hun knep øynene sammen og gjorde en underlig grimase.

– Hva driver du med? undret Liz.

– Jeg bare ønsket at du skulle se ham igjen, svarte Ellie lett.

– Det er ikke sikkert det er så lurt, mumlet Liz.

– Å jo. Det tror jeg.

– Mannen var Cain, bare så du vet det.

Ellie stirret forbløffet på Liz. – Å, nei. Du kunne ha advart meg, pep hun. – Du vet jo at når jeg ønsker noe, pleier det å gå i oppfyllelse. Det er ikke for ingenting de kaller meg Ellie «Magic» Swanson.

– Da må du trekke tilbake ønsket ditt, sa Liz.

– Men det går jo ikke.

– Da får vi håpe at ønsket ditt slår feil denne gangen, for jeg har ikke tenkt å treffe ham igjen.

Underlig nok var det litt trist å tenke på. Hun hadde elsket Cain av hele sitt hjerte, men da broren hans døde lukket han seg fullstendig, og hun nådde ikke inn til ham. Hun hadde håpet at det skulle gå over, og at han før eller senere ville åpne seg og dele sorgen med henne, men det skjedde aldri. Omtrent på samme tid fant hun ut at hun var gravid. Hun hadde ikke tort å fortelle ham det. Hun visste at han kanskje ikke var klar for å bli far, de hadde egentlig aldri diskutert det, men hun hadde tenkt at om hun ga det noen uker, og at graviditeten ble mer synlig, så ville han kanskje til og med kunne glede seg over det.

I stedet mistet hun barnet, og hun rakk aldri å fortelle ham det. Da hun mistet babyen, var det liksom ingen vits å si noe heller, selv om hun visste at hun burde fortalt ham alt. Men det var som om verden raste sammen rundt henne, og hun forsto at hun trengte hjelp. Hun trengte noen å snakke med, noen som kunne forstå. Cain var ikke den personen. Han enset henne knapt. Det var da hun hadde bestemt seg for å reise. Ekteskapet deres var over uansett, tenkte hun, så hvorfor skulle de fortsette?

Hun hadde tatt det rette valget, det var hun sikker på. Hun hadde gått i terapi og snakket seg gjennom alt det vonde, og så hadde hun greid å starte på ny frisk. Hun hadde det bra nå, og hun trivdes med livet sitt og alt hun hadde fått til.

Cain hadde også gjort det godt, tenkte hun. Han hadde oppnådd den suksessen han alltid hadde drømt om, så det fantes egentlig ingenting å være lei seg for.

Da det ble neste fredag, svingte hun kjapt inn foran huset til Cain og hoppet ut av bilen. Hun var overbevist om at han ikke kom til å være der, og ble derfor svært overrasket da hoveddøren ikke var låst. Undrende gikk hun inn, og da hun nærmet seg kjøkkenet hørte hun en munter stemme.

– God morgen.

Hun stivnet til. Dette var ikke til å tro. De hadde avtalt at han aldri skulle være hjemme når hun kom for å gjøre rent. Likevel var han her. Tre av de fire gangene hun hadde vært her, hadde han også vært her, og det var absolutt ikke avtalen. Hver gang hun traff ham, vekket han følelser i henne som hun ikke ønsket å vekke til live igjen. Hun bet tennene sammen, og bestemte seg for at han ikke skulle greie å vippe henne av pinnen.

– Du er visst sulten, ser jeg, kommenterte hun da hun så den store stabelen med vafler han hadde stekt.

Han smilte bredt. – Ja, men jeg har ikke tenkt å spise alle selv. Jeg tenkte du hadde lyst på også? Som en takk for at du tok deg av meg da jeg var syk, sa han lett og trakk på skuldrene.

Hun burde ha visst at noe slikt kom til å skje. Hun visste at han ikke likte tanken på at han skyldte henne noe, og nå ville han prøve å gjøre opp for seg. Hun sukket. Hun hadde ikke spist vafler på årevis. Siste gang var da hun og Cain var i Las Vegas. Det hadde vært en fantastisk tur, og hun husket Cain slik han var den gangen. Romantisk, livsglad og forførende. Men han var ikke den mannen lenger. Nå følte han bare at han sto i gjeld til henne, tenkte hun, og hun syntes det var ubehagelig.

– Du hadde ikke behøvd å gjøre dette, sa hun.

– Jeg vet det, men jeg hadde lyst til å takke deg.

– Du gjorde det. Ordet takk var nok for meg.

Han sukket. – Vil du ikke sette deg og ta en vaffel?

– Nei! utbrøt hun skarpt. Hun skyndte seg å gi ham et smil for å dekke over den skarpe tonen.

Blikkene deres møttes i noen lange sekunder. Hun kunne se forvirringen som skjulte seg i de mørke øynene hans; han forsto ikke hvorfor hun ikke ville sette seg og spise frokost med ham. Kanskje han også husket hvor lykkelige de hadde vært sist gang de spiste vafler sammen? Kanskje det var derfor han hadde valgt nettopp det denne morgenen?

Hun syntes nesten synd på ham, men hun hentet seg fort inn igjen. Han kom aldri til å forandre seg. Den Cain hun en gang kjente var borte, og hun skulle ikke la seg lure til å tro at han plutselig ville dukke opp igjen.

– Jeg starter i andre etasje mens du spiser, sa hun og forlot rommet.

*

Cain forsøkte å si til seg selv at han ikke ble såret over at Liz avslo tilbudet om å spise sammen med ham. Resten av fredagen begravet han seg i arbeidet, slik han alltid gjorde, og det var ingen sak å holde tankene borte fra Liz. Men lørdag morgen, da han tok ut båten og dro alene ut på vannet uten annet selskap enn sine egne tanker, kom alt sammen tilbake. Han følte seg elendig. Liz var uten tvil den snilleste kvinnen i verden, og han hadde såret henne dypt.

Han myste opp mot himmelen, og visste at han måtte gjøre noe for henne. Han visste bare ikke hva. Han kjente Liz, og hun kom ikke til å ville motta hverken penger eller andre ting fra ham, men hva om han kunne gi henne noe uten at hun egentlig visste om det? Et eller annet måtte han kunne finne på, ellers kom han alltid til å bære på denne gnagende skyldfølelsen.

Søndag morgen forsøkte han å ringe Liz. En samtale på tre minutter ville være alt han trengte for å finne ut av hva hun trengte eller ønsket seg. Han var kanskje ingen ekspert når det kom til personlige forhold, men når det gjaldt business, var dette en av de tingene han var virkelig god på, og det var delvis derfor han hadde gjort suksess med firmaet sitt. Han forsto alltid lenge før andre hva folk trengte, hva de drømte om eller hva de ønsket seg, og på den måten kunne han alltid forhandle seg fram til gode avtaler hvor også han fikk hva han ønsket seg. Det var nettopp slik han tenkte nå også. Hvis han bare visste hva Liz ville ha, kunne også han få det han ønsket seg; å bli fri fra den dårlige samvittigheten og skyldfølelsen han hele tiden følte overfor henne.

Han ville gjøre det anonymt, selvfølgelig. Hvis Liz visste det var ham, ville hun garantert ikke ta imot det han tilbød.

Han forsøkte å ringe henne både lørdag og søndag, men han fikk ikke svar. For ikke å virke desperat, bestemte han seg for å vente til fredag. Hun kunne unngå telefoner fra ham, og hun kunne si nei takk til frokost, men hun kunne ikke unngå å snakke med ham hvis han var i sitt eget hus og ønsket en samtale med henne. Han skulle gå etter henne mens hun tørket støv om så var nødvendig.

Da fredag morgen endelig kom, og han hørte hoveddøren slå igjen, ventet han stille inne på kjøkkenet til han hørte skritt nærme seg.

– Liz, jeg …

Han stirret måpende på personen som sto foran ham.

– Mr. Nestor?

– Å, beklager, sa han.

Vel det tar kaka, tenkte han irritert. Ikke bare unngår hun meg på telefonen, nå har hun sendt en annen for å gjøre rent her også.

Han unnskyldte seg, og for ut av huset og til kontoret. Nå var det slutt på å bruke silkehanskene, tenkte han. Ava ga ham kontoradressen til Happy Maids, og han kjørte dit i håp om å finne Liz der. Trafikken var tett, og han brukte lengre tid på kjøreturen enn han hadde planlagt. Da han endelig var fremme, så han en rekke kvinner i gule rysjeforklær komme ut. Han fikk øye på Liz, som satte seg inn i bilen sin og kjørte avsted. Søren heller, tenkte han. Han kunne ikke gi seg nå, og han bestemte seg for å følge etter henne. Tanken streifet ham at det kanskje ikke var noen god idé, men han var irritert, og han følte seg ydmyket over at hun hele tiden gjorde seg slik flid med å unngå ham. Ti minutter var alt han skulle be om, det kunne hun vel gi ham?

Mens han kjørte tenkte han på hva han skulle si. Han kunne late som om han ville ha svar på hvorfor hun bare dro sin vei den gangen for tre år siden, slik at de kunne få en slags oppklaring og en avslutning på alt. Det måtte vel hun også være interessert i? Det hadde tross alt gått tre år, og kanskje de trengte denne samtalen for å bli skikkelig ferdige med hverandre? Han visste selvfølgelig hvorfor hun hadde reist. Han hadde vært en elendig ektemann, og nettopp derfor ville hun kanskje snakke om det. Han skulle si ting til henne som han visste kvinner satte pris på, og han skulle nikke forståelsesfullt når hun fortalte ham hvor ille han hadde vært å være gift med. Samtidig, tenkte han, og det var det som var så genialt, skulle han lirke ut av henne hva som var viktig for henne, og om det var noe hun trengte eller ønsket seg. Så skulle han skaffe henne det, uten at hun behøvde å vite at det var han som sto bak.

Nå svingte hun inn foran et beskjedent lite hus i middelklassestrøket i byen. Han stoppet bilen og ventet. Da hun hadde gått inn, gikk han ut av bilen og nærmet seg huset. Han følte seg rolig og behersket, dette kunne han fikse. Han banket på døren, og i løpet av et sekund forsvant enhver følelse av innvendig ro da en treåring åpnet døren og ropte inn i huset: – Mamma, det er en fremmed her.

Cain blunket forvirret og måpte. Det føltes som om noen hadde gitt ham et slag i ansiktet. Hadde Liz et barn? Et barn som var gammelt nok til å være … til å være hans? Var det grunnen til at hun hadde unngått ham?

I neste øyeblikk dukket Liz og en rødhåret kvinne opp i døren. Kvinnen holdt den vesle jenta på armen, og Cain forsto at det var hun som var moren, ikke Liz.

– Cain? Hva gjør du her? spurte hun forundret.

Liz sukket, og henvendte seg til kvinnen. – Dette er eks-mannen min, forklarte hun.

Fremdeles fortumlet over tanken på at han kunne ha vært far, stotret Cain frem: – Jeg er her for å be om unnskyldning for det med vaflene.

– Ok, unnskyldningen er godtatt. Nå kan du dra, sa hun kort.

Han dro fingrene nervøst gjennom håret. – Det er noe jeg gjerne skulle snakket med deg om. Har du ti minutter?

Liz sukket, og nølte. – Ok, ti minutter. Vi snakker her ute, sa hun og henvendte seg til kvinnen og barnet.

– Er det ikke du som bor her? Cain så forvirret ut.

– Nei.

– Beklager, Ms. …

– Jeg heter Amanda, svarte kvinnen. – Det gjør ingenting. Det er egentlig ikke mitt hus heller.

Cain så ut som et spørsmålstegn, og Liz ledet ham nedover gårdsplassen. – Jeg skal forklare deg det, sa hun kort.

De satte seg på en liten steinmur, og Liz forklarte. – Dette stedet er eid av en veldedig organisasjon, A Friend Indeed, som hjelper kvinner som trenger en ny sjanse i livet.

Cain la sammen to og to, og spurte rett ut: – Kvinner som har flyktet fra voldelige ektemenn, for eksempel?

– Stemmer. Men vi behandler dem ikke som ofre, vi forsøker å gi dem tilbake troen på seg selv og at de kan få livet sitt på rett kjøl igjen. Vi hjelper dem, men vi er samtidig deres gode venner.

Liz snakket med dempet stemme, og Cain måtte lene seg mot henne for å høre bedre. Duften av det myke håret hennes minnet ham om da de hadde møttes for første gang på flyet. Han hadde vært trollbundet fra første øyeblikk. Han følte det samme nå, og mer enn noe annet hadde han lyst til å røre ved henne, stryke henne over den myke huden og kjærtegne henne. Men han visste at han hadde mistet henne, så han kunne ikke.

– Men hva gjør du her? undret han.

– Jeg hjelper til, svarte hun. – Jeg ønsker kvinnene velkommen, tar dem med ut på små utflukter, og først og fremst forsøker jeg å være en god venn. – Dessuten har Happy Maids ansvaret for å gjøre i stand husene før det kommer nye beboere.

Det ble plutselig klart for Cain hva han kunne gjøre for å gi noe tilbake til Liz. Hun var glødende opptatt av A Friend Indeed. Hvis han gjorde noe for denne organisasjonen, ville han dermed også gjøre noe for henne. Det er perfekt, tenkte han. Jeg kan donere penger anonymt, og Liz ville aldri få vite at det var meg pengene kom fra.

*

Mandag morgen fikk han Ava til å undersøke hvilke muligheter de hadde til å donere penger til A Friend Indeed. Innen uken var omme, syntes alt å være i orden, og Ada fikk i oppdrag å levere en anonym sjekk til ledelsen for organisasjonen.

En stund senere kom Ada smilende tilbake til kontoret.

– Ayleen Francis ønsker å møte deg, sa hun.

– Møte meg? Hvorfor det?

– Hun vil ikke ta imot sjekken uten å ha møtt deg først.

– Mener du alvor? Jeg kan ikke forstå hvorfor det skulle være nødvendig, sa Cain lettere irritert.

Søren heller. Hvorfor skulle alt som hadde med Liz å gjøre bli så komplisert bestandig?

– Hun vil vel takke deg, kanskje? foreslo Ava.

– Jeg har ikke lyst, sa han. – Hun trenger ikke å takke meg.

Ava la visittkortet til Ayleen på skrivebordet hans. – Her er telefonnummeret og adressen til organisasjonen. Gjør som du vil, men Ayleen ba meg si at de har et møte i kveld klokken åtte, og de ville veldig gjerne at du skulle være der.

Cain plukket opp kortet, og hadde mest lyst til å kaste det. Men han ble ikke kvitt tanken på at han måtte gjøre noe for Liz, og siden han hadde ødelagt ekteskapet deres, kunne kanskje dette veie opp for alt det han skyldte henne. Han følte skyld for mange ting her i livet. Spesielt for brorens død. Det var Cain som kjørte bilen da de krasjet og broren døde. Foreldrene hadde aldri bebreidet ham, og det var ikke hans feil, han visste det, men Cain bebreidet seg selv likevel.

Når det gjaldt Liz, visste han at han kunne ha gjort ting annerledes. Han hadde forført henne, elsket med henne, og han hadde overtalt henne til å gifte seg med ham. Han visste at han og Liz hadde noe spesielt, likevel hadde han greid å ødelegge det. Nå ønsket han å kunne gjøre noe godt for henne, kanskje mest av alt for å føle at han ikke lenger sto i gjeld til henne.

